ከአዲስ አበባ ወደ ጅቡቲ ሲጓዝ የነበረ የዕቃ ማጓጓዣ ባቡር አደጋ ደረሰበት
ከአዲስ አበባ ወደ ጅቡቲ ሲጓዝ የነበረ የዕቃ ማጓጓዣ ባቡር ከሃዲዱ ተንሸራቶ በመውጣቱ በንብረት ላይ ጉዳት መድረሱን የምስራቅ ሸዋ ዞን ፖሊስ መምሪያ አስታወቀ።በመምሪያው የህዝብ ግንኙነት ኃላፊ ኮማንደር አስቻለው አለሙ እንደገለጹት አደጋው የደረሰው ባቡሩ በዞኑ ፈንታሌ ወረዳ ኢላላ ቀበሌ ገበሬ ማህበር ሲደርስ ከሃዲዱ በመውጣቱ ነው።17 ፉርጎዎችን ይዞ ሲጓዝ የነበረው ይሄ ባቡር ከሌሊት 9፡00 ሰዓት ላይ ከሐዲዱ ሊወጣ የቻለው በወቅቱ በጣለው ከባድ ዝናብ ምክንያት ሃዲዱ በደለል በመሞላቱ መሆኑን ተናግረዋል።ባቡሩ ሲጎትታቸው ከነበሩ ፉርጎዎች መካከልም ሶስቱ በአደጋው ከአገልግሎት ውጭ ሲሆኑ በሶስቱ ላይ መጠነኛ ጉዳት መድረሱን ገልጸዋል።ሌሎች ሰባት ፉርጎዎች ከሐዲዱ በመውጣት ሳይገለበጡ የቆሙ ሲሆን አራት ፉርጎዎች ደግሞ ባሉበት መቆማቸውን ያስረዱት ኮማንደሩ ፤በሰው ህይወት ላይ አደጋ አለመድረሱን አስረድተዋል።በተለይ በዝናብ ወቅት ሃዲዱ በደለል እንዳይጎዳ የቅርብ ክትትል እንደሚያስፈልግ ገልጸው አደጋው በሐዲዱ ላይ ጉዳት በማድረሱ የአዲስ አበባ ጅቡቲ መስመር ላይ መስተጓጎል መፈጠሩን ጠቁመዋል። (ምንጭ፦ኢዜአ)